成均同舍餞別新安使君徐子宜太丞分韻
作者：虞儔
朝代：宋

paragraphs: 我昔絃歌乳溪側，嗟哉所割真鷄肋。
斯民疾苦得飽諳，離彼三年能記憶。
丁男箇箇事播殖，紅女家家勤紡織。
可憐卒歲無完褐，縱使豐年有菜色。
夏稅未畢秋稅來，縣家小緩州家逼。
拆東補西恐不免，剜肉醫瘡寧有極。
小儒安敢私其民，上官貽怒幾遭劾。
痛定還思當痛時，至今夢裏猶心惻。
歙爲富州傳自舊，誰以留州事苛刻。
徐侯固是清廟器，撫摩暫遣憑熊軾。
朝廷選用蓋不輕，祖帳衣冠傾上國。
德星往矣勿復道，田里從茲無嘆息。